Den eventyrlystne hanhavørn havde været på springtur i 9 dage, da han blev fundet. Et opmærksomt ældre ægtepar spottede ham på en mark ved Bindslev, og her kunne falkonermester Frank Wenzel kalde ham til sig. Dagen derpå har ørnen spist med god appetit, og bliver nu passet lidt ekstra de næste par dage, så man er sikker på, at han har det godt: - Han har tabt sig ca 200 gram på de ni dage, og det tyder på, at han har fundet noget at spise på sin tur. Og det, vi er mest bekymrede for, er om han har spist noget der er forgiftet, fortæller Frank Wenzel til TV2/Nord. Det er der nu ikke noget der tyder på indtil nu. Og det med den gode appetit, det kan TV2/Nords udsendte skrive under på. Hun fik lov til at komme helt tæt på den store havørn og fodre ham med et par sild - som billedet her over også viser.

Opsummering:
Tirsdag aften var der gensynsglæde på Ørnereservatet i Vendsyssel: havørnen Kya vendte endelig hjem igen.